
PAZIŅOJUMS PLAŠSAZIŅAS LĪDZEKĻIEM
[sagatavots Valmierā, 22.09.2026.]

Valmieras muzeja krājuma izstāde “Četri ceļi uz Valmieru”
/2026. gada 26. septembris – 14. novembris/

Valmieras muzeja Izstāžu nams
Bruņinieku iela 3, Valmiera


No 2026. gada 26. septembra līdz 14. novembrim Valmieras muzeja Izstāžu nama otrajā stāvā būs skatāma krājuma izstāde “Četri ceļi uz Valmieru”. 

Izstāde veltīta tūrisma jomas ietekmei uz Valmieras pilsētu 20. gadsimta 20.–30. gados un padomju okupācijas laikā. Tajā caur četriem “maršrutiem” – upi, taku, sliedēm un ceļu – skarta transporta attīstība 20. gadsimta sākumā un tūrisma jomas veidošanās Latvijā. Savukārt maršrutu galapunktā izstādes apmeklētāji iepazīs Valmieru no tūristu skatpunkta: tās galvenos apskates objektus un pilsētas centienus kļūt par viesiem interesantu galamērķi. 
Izstāde veidota kā tūrisma karte ar dažādiem “apskates objektiem” – tematiskajiem punktiem par dažādām tēmām. Tāpat kā pilsētvidē, tēmas un laiki savijas un mijas. Apmeklētāji var brīvi izvēlēties sev interesējošās tēmas un laika ietvaru vai sekot kādam no četriem maršrutiem. Ikviens apmeklētājs, līdzīgi kā tūrists pilsētā, piedalās savas pieredzes veidošanā un izdara izvēles par to, kurus punktus un maršrutus apmeklēt. 
Izstāde piedāvā arī spēles un interaktīvus elementus bērniem, pusaudžiem un pieaugušajiem. Tajā būs iespēja pārbaudīt savu atmiņu pamarku spēlē, atpazīt propagandas naratīvus tūrisma ceļvežos, vīt mezglus un citādi darboties.
Izstādi atklājot, 26. septembrī piedāvājam pievienoties divām ekskursijām kopā ar izstādes veidotājiem – Valmieras muzeja Vēstures nodaļas vadītāju Annu Norveli un vēsturnieku Egilu Lūsiņu. Ekskursija izstādē “Četri ceļi uz Valmieru” notiks pulksten 12.00 un 15.00. Vēlams iepriekš pieteikties pa tālruni +371 64207636. Dalība ekskursijā ir bez maksas, ieeja izstādē – atbilstoši Valmieras muzeja cenrādim: https://valmierasmuzejs.lv/darba-laiks-un-cenas. 
Izstādē apskatāmi Valmieras muzeja krājuma priekšmeti, kā arī priekšmeti no Cēsu muzeja, Latvijas dzelzceļa vēstures muzeja, Latvijas Ugunsdzēsības muzeja, Latvijas Nacionālā arhīva un tā struktūrvienības – Latvijas Valsts kinofotofonodokumentu arhīva un privātām kolekcijām. 

	Kontaktpersona par izstādes norisi:
	Anna Norvele, 
Valmieras muzeja Vēstures nodaļas vadītāja
T.: (+371) 64207636
E.: anna.norvele@valmierasnovads.lv






INTERNETA RESURSI:
valmierasmuzejs.lv
FACEBOOK: Valmieras muzejs
INSTAGRAM: @valmierasmuzejs
X: @Valmierasmuzejs
YOUTUBE: @valmierasmuzejs4484


ATTĒLI MEDIJIEM PIELIKUMĀ
1. Valmieras muzeja krājuma izstādes “Četri ceļi uz Valmieru” afiša. 2026. Publicitātes foto
2. 1938. gadā Valmieras izdota tūrisma propagandas pamarka. Valmieras muzeja krājums, VlNM 34520. Valmieras muzeja publicitātes foto
3. 1940. gadā izdota tūrisma propagandas pamarka. Valmieras muzeja krājums, VlNM Zpk 9066/2. Publicitātes foto

